《温柑》
宋代·刘敞

后皇富佳树，柑实掩群众。磊落骊珠圆，参差金壶重。

剖丹琼瑶骊，蓄润霜雪冻。封苞万里险，照耀高堂供。

忆昔伯禹籍，苍茫阙斯贡。及乎骚人赋，流落遗尔颂。

反登橘柚辈，海物随错综。图谍迷万世，不平竟谁讼。

颇疑古未有，彼故得豪纵。溟海通蓬莱，近由仙者种。

又疑美过绝，谗口斥不用。寂寥三王时，此理弥可痛。

安得举其族，北迁越岩洞。岁比万户封，蠲烦与人共。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。